
Moștenirea lui Biden: arme nucleare în România și Polonia?! 


Moștenirea războiului din Ucraina este o lume a haosului și panicii, cu națiuni 
disperate să se înarmeze până-n dinţi, cu lideri politici și militari care vorbesc 
numai despre tancuri, rachete și avioane de vânătoare. Pe acest fundal, știrea că 
Polonia vrea arma nucleară a trecut aproape nebăgată în seamă, deși implicaţiile 
strategice sunt uriașe, iar România nu-i scoasă din poveste. Dimpotrivă, aș 
putea spune, ajungem în linia-ntâi! 


Totul se 
schimbă în jurul nostru, e o forfotă diplomatică nemaiîntâlnită în ultimii 30 de ani, cu 
alianțe și intrigi, deopotrivă, calcule și strategii de tot felul. În toată această mișcare 
browniană pare-se că meciul SUA-Rusia trece la un nou nivel, iar americanii pregătesc o 
mutare decisivă pe tabla de șah - extinderea mecanismului de partajare nucleară din 
cadrul NATO! 


Varșovia vrea bomba atomică 


Polonia a anunțat că se gândește serios să devină o putere nucleară, dar asta presupune 


ca mediul său de securitate să se schimbe dramatic. Până în acel punct, hai mai bine să 
vedem care ar fi impactul unui astfel de scenariu pentru Europa. 


În primul rând, trebuie spus că mini-războiul din Ucraina a evidenţiat dimensiunea 
nucleară a politicii internaționale - Rusia, cea mai mare forță nucleară din lume -, și-a 
folosit uriașul arsenal pe post de sperietoare; iar eforturile sale coercitive s-au dovedit 
eficiente în încetinirea livrărilor cruciale de arme, în același timp descurajând și o 
intervenţie directă a NATO (a Americii, de fapt). 


Lecţia învățată este una singură: bomba atomică păstrează o mare utilitate pe scena 
geopolitică! 


De doi ani, leșii și-au sporit eforturile militare ca niciun alt stat european - a comandat 
sute de tancuri noi, obuze autopropulsate, lansatoare de rachete, plus avioane de 
vânătoare și elicoptere de atac, printre altele. SUA s-au implicat indirect, împingând 
Varșovia să coopereze îndeaproape (să cumpere, în traducere) cu producătorii sud- 
coreeni de arme. Dar recapitalizarea militară include și o dimensiune nucleară dorită de 
polonezi. A spus-o răspicat acum câteva luni chiar fostul premier Mateusz Morawiecki, 
care a anunţat interesul de a găzdui arme nucleare în cadrul Acordului de partajare 
nucleară al NATO. 


În prezent, cinci ţări europene fac parte din acest club select și împreună găzduiesc 
aproximativ 100 de arme nucleare americane desfășurate pe teritoriul lor - Germania, 
Belgia, Olanda, Italia și Turcia. 


Mută americanii rachetele de la Incirlik? 


Nu întâmplător am lăsat la final Turcia, ţară care găzduiește două mari baze NATO - la 
Incirlik este cea mai mare bază militară americană dotată cu rachete nucleare, peste ce 
există în Germania sau în Italia! Iar la Kurecik, în sud-estul Turciei, avem cea mai 
puternică stație radar NATO, capabilă să sesizeze și bătăile aripilor unei muște rătăcite pe 
culoarele Kremlinului. 


Până în prezent, NATO nu a arătat nicio dorință de a extinde acordul de partajare 
nucleară, dar numai astfel ar putea Polonia să ajungă să găzduiască arme nucleare. 
Varianta unui program independent este exclusă din start, marile puteri n-ar îngădui un 
nou scaun la masă. 


Revenind, fricțiunile dintre turci și americani sunt arhicunoscute, chiar dacă Recep Tayyip 
Erdogan a dat impresia că s-a predat în faţa Unchiului Sam. Jocurile din Orientul Mijlociu 
(evenimentele care au loc în Fâșia Gaza) plus situaţia tot mai periculoasă din Marea 
Neagră l-au prins la mijloc pe „Sultan”, între interesele personale (afaceri cu Federaţia 
Rusă, inclusiv de ordin militar) și angajamentele asumate prin prisma apartenenţei la 
NATO. 


Pornind de aici, în ultima vreme s-au înmulţit zvonurile privind intenția SUA de a retrage 
rachetele din baza de la Incirlik (sau măcar o parte dintre ele). Iar Polonia, dar și 
România, de ce nu, ar reprezenta alegerea potrivită pentru o mutare de șah la Putin. 


Baza Aeriană 57 de la Mihail Kogălniceanu a fost nu o dată vehiculată ca destinaţie pentru 
depozitarea armelor nucleare americane. Implicaţiile unei asemenea decizii sunt teribile, 
căci ele transmit semnalul clar al împresurării nucleare a Federaţiei Ruse, din Polonia și 
România. 


În mod normal, o asemenea schimbare de strategie nu se ia fără o analiză amănunțită și, 
să recunoaștem, după negocieri și discuţii la cel mai înalt nivel. Cine alege să găzduiască 
bombardiere strategice americane o face pentru că mediul de securitate s-a schimbat 
drastic, iar supraviețuirea ca stat naţional suveran nu mai poate fi asigurată prin 
armament convenţional. 


Ca membre NATO, România și Polonia fac parte din cea mai puternică alianță militară a 
lumii. Atât Bucureștiul, cât și Varșovia nu ar trebui să se teamă de nimeni și nimic, doar 
ambele stau sub umbrela extinsă de descurajare nucleară oferită de Washington, care, pe 
deasupra, mai este completată cu alte forțe nucleare din Alianță (Marea Britanie și 
Franța). 


Atunci, de unde dorința asta nebună a Varșoviei de a se înarma cu bomba atomică?! 
Unii au în vedere scenariul abandonării angajamentelor asumate de către Statele Unite și 


retragerea din NATO, dar Donald Trump încă nu a ajuns la Casa Albă și, oricum, n-ar fi 
atât de inconștient încât să ia o astfel de decizie. În plus, nici măcar președintele SUA nu- 


i de capul său și ar risca suspendarea din funcție de cum ar deschide gura pe acest 
subiect. 


Zelenski ne-a pus ţinta pe frunte 


Perseverent, Volodea Zelenski nu s-a lăsat până n-a băgat zâzanie în toată Europa. 


Nu mai departe de această săptămână Kievul s-a apucat să mulțumească public României 
pentru cele 15 pachete de ajutoare militare. O astfel de declaraţie o dai numai dacă urăști 
pe cineva și vrei să-i faci rău, altfel ţii la secret toate „combinaţiile” pe care le faci pe timp 
de război. Bineînţeles că s-au găsit și destui ziariști și analiști tv care să-i țină isonul lui 
Zelenski, aplaudând cu naivitate gafa Kievului. 


De parcă nu era de ajuns că suntem pe radarul Rusiei după ce am acceptat să antrenăm 
piloți ucraineni pentru avioanele F-16 americane, s-a ocupat Zelenski să avem ţinta 
Moscovei pusă fix pe frunte! Slava, Ucraina! 

